ກອງປະຊຸມ ລັດຖະມົນຕີເສດຖະກິດ ອາຊຽນ ຄັ້ງທີ 48
ໃນວັນທີ 03 ສິງຫາ 2016 ຕອນບ່າຍ ທີ່ໂຮງແຮມດອນຈັນພາເລດ, ໄດ້ມີການສືບຕໍ່ ດຳເນີນກອງປະຊຸມລັດຖະມົນຕີເສດຖະກິດອາຊຽນ ຄັ້ງທີ 48 ແລະ ກອງປະຊຸມອື່ນຯ ທີ່ກ່ຽວຂ້ອງ; ຊຶ່ງໃນພາກບ່າຍນີ້ແມ່ນໄດ້ໄຂກອງປະຊຸມລັດຖະມົນຕີເສດຖະກິດອາຊຽນ ຄັ້ງທີ 48 (48th ASEAN Economic Ministers Meeting) ຂຶ້ນພາຍໃຕ້ການເປັນປະທານຂອງ ທ່ານ ນາງ ເຂັມມະນີ ພົນເສນາ, ລັດຖະມົນຕີ ກະຊວງອຸດສາຫະກຳ ແລະ ການຄ້າ ທັງເປັນລັດຖະມົນຕີເສດຖະກິດອາຊຽນ ຂອງ ສປປ ລາວ. ກອງປະຊຸມຄັ້ງນີ້ມີຄະນະຜູ້ແທນລະດັບລັດຖະ ມົນຕີເຂົ້າຮ່ວມຈາກ 10 ປະເທດອາຊຽນ, ທ່ານ ເລຂາທິການໃຫ່ຍກອງເລຂາອາຊຽນ, ແລະ ເຈົ້າໜ້າທີ່ລະດັບສູງຂອງພາກລັດ.
ຈຸດປະສົງຂອງກອງປະຊຸມດັ່ງກ່າວແມ່ນເພື່ອຕິດຕາມຜົນສຳເລັດໃນການຈັດຕັ້ງປະຕິບັດວຽກງານຕ່າງໆໃນຂົງເຂດເສດຖະກິດເພື່ອຮັບປະກັນຜົນປະໂຫຍດຈາກປີທຳອິດຂອງການຮວມໂຕກັນເປັນປະຊາຄົມເສດຖະກິດອາຊຽນ (ASEAN Economic Community, AEC) ໃນປີ 2016 ນີ້, ພ້ອມທັງໃຫ້ທິດຊີ້ນຳເພື່ອຊຸກຍູ້ສົ່ງເສີມໃຫ້ມີການເຊື່ອມໂຍງທາງດ້ານເສດຖະກິດໃຫ້ເລີກເຊິ່ງກວ່າເກົ່າຕາມແຜນງານປະຊາຄົມເສດຖະກິດອາຊຽນ ປີ 2025 (AEC Blue Print 2025).
ໃນກອງປະຊຸມ, ບັນດາລັດຖະມົນຕີໄດ້ສະຫຼຸບໃຫ້ເຫັນເຖິງສະພາບອັນພົ້ນເດັ່ນທາງດ້ານເສດຖະກິດຂອງອາ ຊຽນໃນປີ 2016, ເຖິງວ່າສະພາບເສດຖະກິດໂລກປະຈຸບັນຈະຢູ່ໃນສະພາບການຜັນຜວນກໍ່ຕາມ ແຕ່ອາຊຽນ ກໍຍັງສືບຕໍ່ສ້າງເສດຖະກິດຂອງຕົນໃຫ້ເຂັ້ມແຂງ ໂດຍໄດ້ປະກອບສ່ວນຢ່າງສຳຄັນເຂົ້າໃນການຂະຫຍາຍຕົວຂອງເສດຖະກິດໂລກ ເຊິ່ງມີມູນຄ່າລວມຍອດການຜະລິດພາຍໃນອາຊຽນ (DGP) ເຖິງ $2.43 ພັນຕື້ໂດລາສະຫະ ລັດໃນປີ 2015 ກາຍເປັນພາກພື້ນທີ່ມີເສດຖະກິດໃຫຍ່ເປັນອັນດັບທີ 6 ຂອງໂລກ. ຄາດຄະເນການຂະຫຍາຍຕົວຂອງ GDP ຈະຕົກຢູ່ໃນລະດັບ 4.5 ເປີເຊັນ ໃນປີ 2016 ແລະ ຄາດຄະເນວ່າຈະເພີ່ມຂຶ້ນເປັນ 4.8 ເປີເຊັນ ໃນປີ 2017 ອັນເປັນຜົນເນື່ອງມາຈາກການເພີ່ມຂຶ້ນຂອງກຳລັງການຈັດຊື້ຂອງພາກລັດ ແລະ ເອກະຊົນ ລວມທັງການເພີ່ມປະສິດທິພາບຂອງພື້ນຖານໂຄງລ່າງທາງດ້ານເສດຖະກິດຕ່າງໆພາຍໃນອາຊຽນ. ມູນຄ່າການຄ້າດ້ານສິນຄ້າຂອງອາຊຽນບັນລຸປະລິມານໄດ້ $ 2.28 ພັນຕື້ ໂດລາ ໃນປີ 2015, ໃນນັ້ນ 24 ເປີເຊັນ ແມ່ນການຄ້າຂາຍລະຫວ່າງປະເທດສະມາຊິກອາຊຽນດ້ວຍກັນເອງ, ລັດຖະມົນຕີໄດ້ເນັ້ນໜັກເຖິງຄວາມສຳຄັນໃນການສືບຕໍ່ສ້າງເຄືອຄ່າຍການຜະລິດພາຍໃນພາກພື້ນໃຫ້ຫຼາຍຂື້ນກວ່າເກົ່າ. ການຄ້າຂອງອາຊຽນກັບບັນດາປະເທດຄູ່ຄ້າຢູ່ນອກກຸ່ມອາຊຽນ ມີຕະຫຼາດໃຫຍ່ທີ່ສຸດແມ່ນ ສປ ຈີນ ເຊິ່ງມີມູນຄ່າການຄ້າເຖິງ 15.2 ເປີເຊັນຂອງການຄ້າຂາຍທັງໝົດຂອງອາຊຽນ, ຮອງລົງມາແມ່ນປະເທດຍີປຸ່ນມີມູນຄ່າການຄ້າເຖິງ 10.5 ເປີເຊັນ,ສະຫະພາບເອີຣົບ (28 ປະເທດ) ມີມູນຄ່າການຄ້າ 10 ເປີເຊັນ ແລະ ສະຫະລັດອາເມລິກາ 9.3 ເປີເຊັນ.
ໃນຂະນະທີ່ຕົວເລກການລົງທຶນຕ່າງປະເທດ (FDI) ທີ່ີເຂົ້າມາລົງທຶນໃນອາຊຽນມີຕົວເລກເຖິງ $ 120 ຕື້ໂດລາສະຫະລັດໃນປີ 2015 ໃນຂະນະທີ່ການລົງທຶນພາຍໃນອາຊຽນດ້ວຍກັນເອງຢູ່ໃນລະດັບ $22.1 ຕື້ ໂດລາ ໃນປີດຽວກັນ. ລວມຍອດການລົງທຶນພາຍໃນອາຊຽນເພີ່ມຂຶ້ນຈາກ 17 ເປີເຊັນໃນປີ 2014 ມາເປັນ 18.5 ເປີເຊັນໃນປີ 2015 ເຊິ່ງເປັນສັນຍານທີ່ດີອັນເປັນຜົນດີມາຈາກການເຊື່ອມໂຍງເສດຖະກິດອາຊຽນໃນການ ໂຄສະນາໃຫ້ພາກພື້ນນີ້ກາຍເປັນເປົ້າໝາຍການລົງທຶນທີ່ສຳຄັນຂອງຕ່າງປະເທດ. ນັກລົງທຶນສ່ວນໃຫຍ່ມາຈາກປະເທດສະ ຫະພາບເອີຣົບ, ຍີປຸ່ນ, ອາເມລິກາ ແລະ ສປ ຈີນຕາມລຳດັບ ໂດຍສ່ວນໃຫຍ່ແມ່ນລົງທຶນໃນຂະແໜງການບໍລິ ການ ແລະ ອຸດສາຫະກຳການຜະລິດ.
ເຖິງແນວໃດກໍ່ຕາມຄຽງຄູ່ກັບການຂະຫຍາຍຕົວທາງດ້ານເສດຖະກິດຂອງອາຊຽນທີ່ເຂັ້ມແຂງດັ່ງກ່າວໃນປີ 2015, ອາຊຽນຍັງມີຄວາມທ້າທາຍຫຼາຍດ້ານທັງພາຍໃນ ແລະ ພາຍນອກເຊັ່ນ: ເສດຖະກິດທີ່ສະລໍໂຕຂອງ ສປ ຈີນ. ດ້ວຍເຫດນີ້, ລັດຖະມົນຕີເສດຖະກິດອາຊຽນຈຶ່ງໄດ້ໃຫ້ຄໍາໝັ້ນສັນຍາວ່າຈະສືບຕໍ່ຈັດຕັ້ງປະຕິບັດພັນທະຕ່າງໆໃນການເຊື່ອມໂຍງເສດຖະກິດໃຫ້ເລິກເຊິ່ງກວ່າເກົ່າ ແລະ ສ້າງພາກພື້ນນີ້ໃຫ້ກາຍເປັນປະຊາຄົມເສດຖະກິດທີ່ມີຄວາມເຂັ້ມແຂງຮ່ວມກັນ ເພື່ອໃຫ້ມີການພັດທະນາໃນລະດັບສູງ, ມີຄວາມຍືນຍົງ ແລະ ມີຄວາມໝັ້ນຄົງຮອບດ້ານ.
ພິເສດທີ່ສຸດໃນກອງປະຊຸມຄັ້ງນີ້, ບັນດາລັດຖະມົນຕີເສດຖະກິດອາຊຽນຍັງໄດ້ສະແດງຄວາມຍ້ອງຍໍຕໍ່ ສປປ ລາວ ໃນການນຳພາອາຊຽນໃຫ້ສາມາດຍາດມາໄດ້ຜົນສຳເລັດໃນແປດໂຄງການທີ່ເປັນບູລິມະສິດໃນປີ 2016 ພາຍໃຕ້ການເປັນປະທານອາຊຽນ ຂອງ ສປປ ລາວ ເຊິ່ງທັງແປດໂຄງການບູລິມະສິດດັ່ງກ່າວຈະເປັນພາກສ່ວນສຳຄັນທີ່ຈະຊຸກຍູ້ໃຫ້ການເຊື່ອມໂຍງອາຊຽນພາຍໃຕ້ແຜນງານປະຊາຄົມເສດຖະກິດອາຊຽນ ເຖິງ ປີ 2025 ໃຫ້ປະກົດຜົນເປັນຈິງ. ໂຄງການທີ 1: ກອງປະຊຸມລັດຖະມົນຕີເສດຖະກິດອາຊຽນໄດ້ຮັບຮອງເອົາຂອບວຽກໃນການສ້າງສັນຍາວ່າດ້ວຍການອຳນວຍຄວາມສະດວກທາງດ້ານການຄ້າຂອງອາຊຽນ; ໂຄງການທີ 2: ຂອບວຽກວ່າດ້ວຍການສ້າງລະບຽບການດ້ານຄວາມປອດໄພຂອງອາຫານພາຍໃນອາຊຽນທີ່ຈະຖືກຮັບຮອງໂດຍບັນດາລັດຖະມົນຕີສາທາລະນະສຸກ ແລະ ກະສິກຳ ແລະ ປ່າໄມ້ ຂອງອາຊຽນ; ໂຄງການທີ 3: ສ້າງຂອບວຽກໃນການສ້າງຕັ້ງອົງການຈັດຕັ້ງຂອງອາຊຽນເພື່ອຮັບຜິດຊອບວຽກງານອຳນວຍຄວາມສະດວກໃຫ້ແກ່ບໍລິສັດຂະໜາດຈຸລະພາກ, ຂະໜາດນ້ອຍ ແລະ ກາງ; ບົດລາຍງານ ແລະ ແຜນວຽກກ່ຽວກັບວຽກງານຂັ້ນຕອນການສ້າງຕັ້ງວິສາຫະກິດຢູ່ປະເທດອາຊຽນ ເຊິ່ງຈະເປັນການພັດທະນາຂະບວນການອຳນວຍຄວາມສະດວກໃຫ້ແກ່ການສ້າງຕັ້ງວິສາຫະກິດພາຍໃນບັນດາປະເທດອາຊຽນ; ແລະ ໂຄງການທີ 4: ສ້າງບົດແນະນຳໃນການພັດທະນາ ແລະ ຮວມມືພາຍໃນອາຊຽນໃນການສ້າງເຂດເສດຖະກິດພິເສດ ເຊິ່ງຈະບໍ່ເປັນເອກະສານທີ່ເປັນພັນທະຜູກພັນໃຫ້ແກ່ປະເທດສະມາຊິກແຕ່ເປັນເອກະສານເພື່ອແລກປ່ຽນບົດຮຽນນຳກັນພາຍໃນອາຊຽນໃນການພັດທະນາ ແລະ ສ້າງຕັ້ງເຂດເສດຖະກິດພິເສດ ເພື່ອໃຫ້ມີການຮ່ວມມື ແລະ ສົ່ງເສີມເຊິ່ງກັນແລະກັນໃນອະນາຄົດ; ໂຄງການທີ 5: ລັດຖະມົນຕີໄດ້ປະກາດເລີ່ມຈັດຕັ້ງປະຕິບັດໂຄງການສ້າງຖານຂໍ້ມູນກ່ຽວກັບອັດຕາພາສີຂອງອາຊຽນເພື່ອອຳນວຍຄວາມສະດວກໃຫ້ແກ່ພາກທຸລະກິດໃນການເຂົ້າເຖິງແຫຼ່ງຂໍ້ມູນທີ່ຈຳເປັນໃນການສົ່ງອອກ ແລະ ນຳເຂົ້າສິນຄ້າພາຍໃນອາຊຽນລວມທັງອັດຕາພາສີຂອງບັນດາປະເທດຄູ່ຮ່ວມການຄ້າຂອງອາຊຽນ; ໂຄງການທີ 6: ລັດຖະມົນຕີໄດ້ສະແດງຄວາມຍິນດີທີ່ຖະແຫຼງການປາກເຊວ່າດ້ວຍແຜນຍຸດທະສາດການພັດທະນາກຸ່ມສະໜອງການບໍລິການທ່ອງທ່ຽວທຳມະຊາດ ແລະ ເສັ້ນທາງເຊື່ອມໂຍງທາງດ້ານເສດຖະກິດ ໂດຍລັດຖະມົນຕີທ່ອງທ່ຽວຂອງອາຊຽນ ເຊິ່ງຈະເປັນການສະແດງເຈດຈຳນົງທີ່ຈະສ້າງໂອກາດທາງດ້ານເສດຖະກິດ, ສ້າງຄວາມເຂັ້ມແຂງໃຫ້ແກ່ຊຸມຊົນຫ່າງໄກສອກຫຼີກ, ແລະ ປະກອບສ່ວນເຂົ້າໃນການປົກປັກຮັກສາສິ່ງເວດລ້ອມ ແລະ ທໍາມະຊາດ; ໂຄງການທີ 7: ລັດຖະມົນຕີໄດ້ສະແດງຄວາມຍິນດີຕໍ່ຄວາມຄືບໜ້າຂອງວຽກງານການກະກຽມ ງານມອບລາງວັນໃຫ້ແກ່ບໍລິສັດທ່ອງທ່ຽວທີ່ຍືນຍົງພາຍໃນອາຊຽນ; ແລະ ໂຄງການທີ 8: ແຜນການພັດທະນາຂອງບັນດາປະເທດອາຊຽນໃໝ່ (ກຳປູເຈຍ, ສປປລາວ, ມຽນມ້າ ແລະ ສສ ຫວຽດນາມ).
ສຳລັບການຫຼຸດຜ່ອນອັດຕາພາສີພາຍໃນອາຊຽນມາຮອດປະຈຸບັນ 06 ປະເທດອາຊຽນເກົ່າ: ບຣູໄນ, ອິນໂດເນເຊຍ, ມາເລເຊຍ, ຟີລິບປີນ, ສິງກະໂປ ແລະ ໄທ ແມ່ນສາມາດບັນລຸໄດ້ 99.2% ຂອງ ລາຍການສິນຄ້າທັງໝົດເຊິ່ງມີອັດຕາພາສີ 0 ເປີເຊັນ. ສ່ວນສີ່ປະເທດອາຊຽນໃໝ່ ປະກອບມີ ກຳປູເຈ້ຍ, ສປປ ລາວ, ມ່ຽນມ້າ ແລະ ສສ ຫວຽດນາມບັນລຸໄດ້ 90.9% ຂອງ ລາຍການສິນຄ້າທັງໝົດ. ພ້ອມນັ້ນ ລັດຖະມົນຕີຍັງໄດ້ປຶກສາຫາລືກັນໃນປະເດັນຕ່າງໆ ເຊັ່ນ: ການຢັ້ງຢືນແຫຼ່ງກຳເນີດສິນຄ້າດ້ວຍໂຕເອງຂອງອາຊຽນ ແລະ ການຫັນໃບຢັ້ງຢືນແຫຼ່ງກຳເນີດສິນຄ້າ (Form D) ຈາກລະບົບເຈ້ຍໃຫ້ເປັນອີເລັກໂທຼນິກ, ຖານຂໍ້ມູນການຄ້າຂອງອາຊຽນ, ການແກ້ໄຂບັນຫາໃຫ້ແກ່ພາກທຸລະກິດກ່ຽວກັບການລົງທຶນ, ການບໍລິການ ແລະ ການຄ້າ ພາຍໃນອາຊຽນ, ການບໍລິການປະຕູດຽວໃນການແຈ້ງພາສີິ, ລະບົບສິນຄ້າຜ່ານແດນຂອງອາຊຽນ, ມາດຕະຖານສິນຄ້າ, ການລົງທຶນ, ການຄ້າດ້ານບໍລິການ, ຊັບສິນທາງປັນຍາ, ນະໂຍບາຍແຂ່ງຂັນການຄ້າ, ການປົກປ້ອງຜູ້ບໍລິໂພກ, ການຫຼຸດຜ່ອນຄວາມແຕກໂຕນທາງດ້ານເສດຖະກິດຂອງອາຊຽນ, ການມີສ່ວນຮ່ວມຂອງພາກທຸລະກິດ ແລະ ການຊ່ວຍເຫຼືອທາງດ້ານວິຊາການ.